18.000 ansatte i Aalborg Kommune skal fra onsdag 1. december kunne fremvise coronapas, når de er på arbejde. Det fortæller direktør med ansvar for Aalborg Kommunes kriseberedskab Jan Nielsen. Kommunernes Landsforening (KL) lægger op til, der bliver stillet krav til medarbejdere, der har borgerkontakt, men Aalborg Kommune har valgt samme tilgang som Staten og Region Nordjylland, lyder det fra Jan Nielsen. - Vores syv forvaltninger er meget forskellige, og der er rigtig mange måder, vi er i kontakt med borgerne på. Så vi har valgt den mest enkle løsning ved at kræve coronapas af alle, siger han. Kontrollen af coronapas kommer til at foregå som stikprøver i dagligdagen, og det bliver fulgt af øgede muligheder for at blive testet i arbejdstiden. - Vi har allerede en testenhed, der tager ud på skoler og hele ældreområdet, og den ordning vil vi udvide. Vores udgangspunkt er, at man skal kunne testes i arbejdstiden, og kan det ikke lade sig gøre, vil man blive kompenseret med en times løn, hvis de skal ned i et af testcentrene, siger Jan Nielsen. - Men det skal gøres så enkelt som muligt for den enkelte medarbejder, tilføjer han. Venter ingen problemer Jan Nielsen venter ikke problemer i forbindelse med kravet til medarbejdere om coronapas vil skabe problemer, men skulle der være enkelte medarbejdere, der ikke kan eller vil vise coronapas, vil udfordringen blive løst via ansættelsesretlige tiltag som for eksempel påtale og hvad deraf følger. Kravet til medarbejderne om coronapas vil blive opretholdt, så længe Covid- 19 regnes for en samfundskritisk sygdom.

Opsummering:
Aalborg Kommune lægger sig på linje med Staten og Region Nordjylland og kræver coronapas af alle ansatte.